b'\n_START_ARTICLE_\nBla\xc5\xbe Arni\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nArni\xc4\x8d se je rodil v Lu\xc4\x8dah v Savinjski dolini, na samotni kmetiji pod R\xc3\xa1duho, in se ob prvih glasbeni vzgibih, ki jih je dobil v doma\xc4\x8dem okolju, odlo\xc4\x8dil za glasbo. \xc5\xa0tudiral je na Akademiji za glasbo v Ljubljani, kasneje \xc5\xa1e na Novem dunajskem konzervatoriju (Rudolf Nilius, 1930-1932), v Var\xc5\xa1avi(1938) in v Parizu (1939). Deloval je kot u\xc4\x8ditelj v Bolu na Bra\xc4\x8du (1934-1935), na srednji \xc5\xa1oli Glasbene akademije v Ljubljani (1940-1943), po koncu druge svetovne vojne in vrnitvi iz ujetni\xc5\xa1tva v koncentracijskem tabori\xc5\xa1\xc4\x8du Dachau pa je prevzel profesuro na Akademiji za glasbo v Ljubljani._NEWLINE_Muzikolo\xc5\xa1ka stroka je njegove skladateljske za\xc4\x8detke povezala z vplivi Brucknerja in ruske peterice, njegov izraz pa klasificirala kot\xc2\xa0\xc2\xbbneoromanti\xc4\x8dni realizem\xc2\xab. Skladatelj je imel o tem skromnej\xc5\xa1e mnenje:\xc2\xa0\xc2\xbbKo sem za\xc4\x8del pisati, nisem \xc4\x8dutil nobene potrebe, da bi se naslanjal na Brucknerja in rusko peterico\xc2\xab, je dejal,\xc2\xa0\xc2\xbbres pa je, da so me osvojili Beethoven, Bach, klasiki in pozneje romantiki. Toda pri pisanju sem bil samostojen. Naslonil sem se na Raduho in v njej za\xc4\x8dutil toliko mo\xc4\x8di, da drugih vzgibov nisem niti potreboval, niti iskal.\xc2\xab\xc2\xa0Mo\xc4\x8d, ki jo Arni\xc4\x8d opisuje, je botrovala nastanku obse\xc5\xbenega skladateljskega opusa, tesno povezanega s koreninami, z usodo in zgodovinsko vpetostjo slovenskega naroda. Po besedah akademika Uro\xc5\xa1a Kreka je Arni\xc4\x8d\xc2\xa0\xc2\xbbepski simfonik brez primere v slovenski zgodovini, pionir in oblikovalec vzvi\xc5\xa1enega doma\xc4\x8dijskega izraza\xc2\xab. \xc4\x8ceprav je Arni\xc4\x8d svojim simfoni\xc4\x8dnim pesnitvam in simfonijam ve\xc4\x8dinoma nadel tematske naslove, pa je vztrajal pri tem, da njegove umetnosti ne gre me\xc5\xa1ati s programsko glasbo._NEWLINE_Je avtor obse\xc5\xbenega in za Slovence prvobitnega simfoni\xc4\x8dnega opusa: 8 simfonij, mnoge simfoni\xc4\x8dne pesnitve in solisti\xc4\x8dni koncerti._NEWLINE_Leta 1947 je prejel Pre\xc5\xa1ernovo nagrado za skladateljsko delo Gozdovi pojejo._NEWLINE_Umrl je v prometni nesre\xc4\x8di.\n_START_SECTION_\nDru\xc5\xbeina\n_START_PARAGRAPH_\nNjegovi otroci, dirigent Lovrenc Arni\xc4\x8d, violinist Jernej Arni\xc4\x8d in skladateljica Bla\xc5\xbeenka Arni\xc4\x8d-Leme\xc5\xbe, so sledili o\xc4\x8detovim glasbenim stopinjam.'